২৪৬. তুমি কি মূসার পরে ইসরাঈল বংশীয় প্রধানদের প্রতি লক্ষ্য করনি? নিজেদের এক নবীকে যখন তারা বলেছিল, ‘আমাদের জন্য একজন রাজা নিযুক্ত করে দাও (যেন) আমরা আল্লাহর পথে যুদ্ধ করতে পারি!’ সে বলেছিল, ‘এটা কি সম্ভবপর নয় যে, যখন তোমাদের উপর যুদ্ধ বিধিবদ্ধ হয়ে যাবে তখন তোমরা যুদ্ধ করবে না?’ তারা বলেছিল, আমরা যুদ্ধ করব না এটা কীভাবে (সম্ভব)? অথচ নিজেদের আবাস হতে ও স্বজনদের নিকট হতে আমরা বহিষ্কৃত হয়েছি।’ অনন্তর যখন তাদের উপর যুদ্ধ বিধিবদ্ধ হল তখন তাদের অল্পসংখ্যক ব্যতীত সবাই পশ্চাৎপদ হয়ে পড়লো এবং অত্যাচারীদের সম্পর্কে আল্লাহ সম্যক অবগত আছেন। ২৪৭. এবং তাদের নবী তাদেরকে বলেছিল- ‘নিশ্চয় আল্লাহ তালূতকে তোমাদের জন্য রাজারূপে নির্বাচিত করেছেন।’ তারা বললো, ‘আমাদের উপর তালূতের রাজত্ব কীভাবে (সঙ্গত) হতে পারে? রাজত্বে তার চেয়ে আমাদেরই হক অধিক, পক্ষান-রে যথেষ্ট আর্থিক স্বচ্ছলতাও তার নেই।’ তিনি বললেন, ‘নিশ্চয় আল্লাহ তোমাদের জন্য তাকেই মনোনীত করেছেন এবং জ্ঞান ও দৈহিক শক্তিতে তিনি তাকে প্রচুর পরিমাণে বর্ধিত করে দিয়েছেন, আল্লাহ তাঁর রাজত্ব যাকে ইচ্ছা প্রদান করেন এবং আল্লাহ হচ্ছেন দানশীলন, সর্বজ্ঞ।